შოვეს გამოქვაბული
შოვეს გამოქვაბული (ფრანგ. grotte Chauvet) — პრეისტორიული კედლის მხატვრობით მდიდარი გამოქვაბული სამხრეთ საფრანგეთში. მდებარეობს პატარა ქალაქ ვალონ-პონ-დ’არკის მახლობლად, მდინარე არდეშის ხეობაში. 1995 წელს შეიტანეს საფრაგეთის ისტორიული ძეგლების სიაში, 1997 წლიდან სახელმწიფო საკუთრებაა, 2014 წლის 22 ივნისიდან კი შეყვანილია იუნესკოს მსოფლიო მემკვიდრეობის ძეგლების სიაში. გამოქვაბული აღმოაჩინა სამმა სპელეოლოგმა (ჟან-მარი შოვე, ელიეტ ბრიუნელი, კრისტიან ილერი) 1994 წლის 18 დეკემბერს. მღვიმე მოიცავს 800 მეტრი საერთო სიგრძის დარბაზებს, სადაც აღმოჩენილია 435 კედლის ნახატი, რომელზეც გამოსახულნი არიან ცხოველები. ნახატები ერთ-ერთი უძველესი ნიმუშია მსოფლიოში. უადრესი ნახატის ასაკი განისაზღვრება 36 ათასი წლით.